ประธานรัฐสภา วางพวงมาลา ถวายราชสักการะ เนื่องในวันที่ระลึกพระบาทสมเด็จพระปกเกล้าเจ้าอยู่หัว
ช่วงเช้าที่ผ่านมา รัฐสภาจัดพิธีระลึกพระบาทสมเด็จพระปกเกล้าเจ้าอยู่หัว โดยมีนายชวน หลีกภัย ประธานรัฐสภา นายศุภชัย สมเจริญ รองประธานวุฒิสภา คนที่ 2 พร้อมด้วยนายพงศ์กิตติ์  อรุณภักดีสกุล ที่ปรึกษาด้านการเมือง การปกครองและการบริหารจัดการ เป็นผู้แทนวางพวงมาลาในนามสำนักงานเลขาธิการวุฒิสภาและตัวแทนพรรคการเมือง ร่วมวางพวงมาลา ถวายราชสักการะพระรูปต้นแบบพระบาทสมเด็จพระปกเกล้าเจ้าอยู่หัว เนื่องในวันที่ระลึกพระบาทสมเด็จพระปกเกล้าเจ้าอยู่หัว บริเวณห้องโถง ชั้น 6 อาคารรัฐสภา นายชวน กล่าวว่า ในการประชุมพิจารณาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ. 2565 วันพรุ่งนี้ (31 พ.ค. 64) ได้เน้นย้ำไปยังทบวง กระทรวง กรมต่างๆ ในการจำกัดเจ้าหน้าที่ที่เข้าให้ข้อมูลต่อรัฐมนตรี เพื่อลดความเสี่ยงและให้จัดส่งข้อมูลผ่านทางระบบออนไลน์  ส่วนกรณีทผู้อภิปรายไม่สามารถสวมใส่หน้ากากอภิปรายได้ ทางสภาได้จัดเตรียมแท่นโพเดียมสำหรับอภิปราย โดยมีลักษณะเป็นตู้กระจกใส ซึ่งเมื่อผู้อภิปรายจบจะมีเจ้าหน้าที่ทำความสะอาดทุกครั้ง เพื่อลดความเสี่ยงและคุมเข้มตามมาตรการสาธารณสุข เช่นเดียวกับนายกรัฐมนตรีและรัฐมนตรี ที่จะขึ้นชี้แจ้งหากไม่ใช้โพเดียมจะสวมหน้ากากอนามัยตลอดเวลาช่วงการอภิปราย พร้อมขอความร่วมมือสมาชิกจะต้องสวมใส่หน้ากากอนามันทุกคน โดยวันนี้ (30 พ.ค.64) จะเข้าไปตรวจดูความเรียบร้อยและความพร้อมการติดตั้งอีกครั้ง  พร้อมระบุ อาจจะมีปัญหาในการลงมตินับองค์ประชุม ซึ่งกรมควบคุมโรคได้แนะนำโดยจะต้องอยู่ในห้องไม่ควรเกิน 15 นาทีซึ่งการลงมติพิจารณางบประมาณจะเป็นการลงมติแค่ครั้งเดียวคือ รับหลักการและไม่รับหลักการ ซึ่งหวังว่าในการประชุมวาระ 2 สถานการณ์จะเปลี่ยนแปลงไปในทางที่ดีขึ้นเพราะต้องลงมติทุกมาตรา